Væleydnaður evnisdagur um harðskap og hóttanir Mikudagin í farnu viku skipaði Arbeiðs- og brunaeftirlitið fyri evnisdegi um harðskap og hóttanir móti starvsfólki, ið starvast innan heilsu, røkt og umsorgan. Evnisdagurin skuldi upprunaliga vera í Smæruni, men vegna stóran áhuga í at luttaka á degnum, mátti dagurin flytast í Dansifrøi, ið kann rúma fleiri fólkum. Íalt 210 fólk vóru tilmeldað evnisdagin. Endamálið við evnisdegnum var at varpa ljós á harðskap og hóttanir sum ein arbeiðsumhvørvistrupulleiki og geva íblástur til, hvussu hesin trupulleikin kann fyribyrgjast og handfarast. Fyrilestrarhaldarar vóru: Leivur Persson, stjóri á Arbeiðs- og brunaeftirlitinum. Anna Arnfríðudóttir Andresen, sálarfrøðingur á Arbeiðs- og brunaeftirlitinum. Pál Weihe, yvirlækni og professari, deildin fyri arbeiðs- og almannaheilsu. Í sambandi við evnisdagin gav Arbeiðs- og brunaeftirlitið út eina nýggja vegleiðing um harðskap og hóttanir móti starvsfólki, ið starvast innan heilsu, røkt og umsorgan. Hetta er triðja vegleiðingin, ið Arbeiðs- og brunaeftirlitið gevur út í ár. Harumframt vórðu tríggir nýggir eftirkanningarlistar, ið arbeiðspláss kunnu nýta til at gera arbeiðsplássmetingar (APM) við, eisini almannakunngjørdir.